Gazdovské jogurty sú plnotučné jogurty vyrobené z plnotučného mlieka s použitím kvalitných jogurtových kultúr. Tieto sú pridané do mlieka a okamžite za čerstva plnené do obalov. Už naplnené ho umiestnime do fermentačnej teplej komory, kde vďaka teplu začne jogurtová kultúra pôsobiť a vytvorí sa jogurt, ktorý je pevný a veľmi hustý. Smotanový jogurt sa vyrába z 10%- nej smotany, ktorá po obohatení o jogurtové kultúry zreje vo veľkej fermentačnej nádobe. Po fermentácii sa hustý jogurt jemne premiešava a chladí a až potom sa plní do obalov. Vďaka tomu ostáva nádherne krémový a nie je tak pevný ako gazdovský jogurt. Oba druhy jogurtov musia ešte nejaký časť stráviť v chladenom priestore, kde sa najprv vychladia na cca 4 °C a potom v chlade ďalej zrejú. Až v chlade sa v nich rozvinú fantastické chute, ktoré sú typické pre každý druh. Ako mnohokrát aj tu platí, že na to dobré sa oplatí počkať.